  Виталий Пронин Йӧ пильылӥсь машинаКылем арня шорын Балезино черкогуртэ люкаськылӥзы МЧС-ын ужасьёс. Угось та ёросын улӥсьёс бадӟым изъян адӟо тулыс тудвулэсь. Чупчи шурлэн вуэз ӧрысьтыз шуак медаз поты шуыса, спасательёс йӧзэ вандыло, вуберган интыосты сьӧдмало - эгыр пызен. Туж кулэ луиз ке, со интыосты пуштытъяны но дасесь.Специалистъёс чакламъя, туэ тулыс быдэсак тупа 1979-тӥ арлы. Ижысь тросэз ульчаос соку ву улэ шедизы, калыкез пыжъёсын поттазы. Таяз учыре но шаерысьтымы спасательёс сак кариськемын.Та вакытэ лымылэн ӝуждалаез 55 сантиметр, йӧлэн зӧкталаез 38 сантиметр котырын возиське. Россиысь МЧС-лэн Удмурт Республикая валтӥсь управлениысьтыз калыклы юрттэт сётонъя ёзэн кивалтӥсь Александр Выселков верамъя, тулыс тудву бадӟым кышкытлык вае Чупчи котырын улӥсьёслы. Со сяна, арлы быдэ шуг-секытъёсын пумисько Ува, Сюмси но Дэбес ёросъёсын, Пичи Пурга ёросысь Яган каргурт котырын, Ижысь «болото» нимаськись интыын улӥсьёслы.Котькуд аре шуг-секытъёс кылдо Балезиноысь Лесобаза микрорайонын. Тулыс ву улэ шедьыны быгатэ 185 корка, отын 1 сюрс 400 пала улӥсез. Кышкытлыклэсь утиськон вылысь калыклы юрттэт сётонъя пунктъёс кылдытэмын Балезиноысь 1 но 5 номеро, Кожилоысь школаосын, Балезиноысь калыклы юрттэт сётонъя центрын. Кышкыт учыр сярысь ивор но калыклы љегатскытэк вуэ.- 1979-тӥ арын ортчем тулысэз туннэ кадь ик син азям пуктӥсько, - шуэ Балезиноысь 1 номеро школаысь дышетћсь Ангелина Фёдорова. - Тулыс тудву шуак вуиз. Нырысетӥ этажъёсы укноостӥ ву пыриз. Секыт йӧтӥз пудо вордӥсьёслы, ньыль пыдооссэс липет вылэ ӝутказы, нош ужась калыкез пыжен поттазы.МЧС-ын ужасьёс тужгес кышкало шуак шуныт кариськонлэсь. Чупчи шур ӧрысьтыз медаз поты шуыса, выжъёс котырысь йӧосты пильыло. Асьсэлэсь йӧ пильылон машиназэс люкаськем калыклы возьматӥзы мувӧй кыскисьёс. Соослэн техниказы минут куспын 1 метр зќкта йӧэз вандэ.Бен, таӵе машинаосты бадӟым шуръёсын но туж кулэ дыръяз гинэ кутозы. Со понна сюлмаськыны кулэ ёрос администрациослэн йыръёссы. Йӧэз пильылон амал пуштытъянлэсь дунтэмгес усе, со сяна, инкуазьлы но изъян ӧжытгес вае.- Йӧэз пильылыса гинэ, тулыс тудвуэз ортчытыны уг луы, - шуэ Балезино ёросысь граждан оборона понна кыл кутӥсь Сергей Афанасьев. - Чупчи шурлэсь йылэмзэ кык часлы быдэ эскериськомы. Бадӟым йӧ люкаське Балезино котырысь Кожило но Глаз ёросысь Туктым гуртъёс котыре. Отын ини арлы быдэ пуштытъян ужъёс ортчытытэк уг луы, туэ но, оло, та амалэз уже кутомы ай. Со сяна, сак эскерыса возиськомы ӵыпетъёсты, выжъёсты.МЧС-ын ужасьёс ивортэмъя, матысь арняе шаерамы бадӟым тудву вуыны быгатоз.Валентина Кутузова Теги: Балезино тудву  